b'\n_START_ARTICLE_\nTeatret ved Sorte Hest\n_START_PARAGRAPH_\nTeatret ved Sorte Hest er et af K\xc3\xb8benhavns \xc3\xa6ldste intimteatre, beliggende p\xc3\xa5 Vesterbrogade 150 i K\xc3\xb8benhavn. Teatret blev grundlagt i 1978 af skuespillerne Brigitte Kolerus og Michael Lindvad, samt scenografen Ves Harper._NEWLINE_Teatret ved Sorte Hest har op gennem 1980\xe2\x80\x99erne og 1990\xe2\x80\x99erne udkl\xc3\xa6kket mange af de skuespillere og andre teaterfolk, som har pr\xc3\xa6get dansk teater, film og TV i de sidste \xc3\xa5rtier._NEWLINE_Repertoiret best\xc3\xa5r b\xc3\xa5de af moderne klassikere og af nyere dansk og svensk dramatik. Teatret har desuden en lang tradition for at opf\xc3\xb8re absurd dramatik, bl.a. skuespil af Dario Fo, Samuel Beckett og Eug\xc3\xa8ne Ionesco._NEWLINE_Teatret har en teatersal med plads til 70 g\xc3\xa6ster og en publikumsfoyer, hvor der ligeledes afholdes publikumsarrangementer._NEWLINE_Teatret ved Sorte Hest fik i 1992 status som egnsteater og 1996 som lille storbyteater i K\xc3\xb8benhavns Kommune.\n_START_SECTION_\nOmr\xc3\xa5dets og bygnings historie\n_START_PARAGRAPH_\nTeatret ligger i den del af Vesterbro, der kendes som Sorte Hest-omr\xc3\xa5det. De fire heste (gr\xc3\xb8n, hvid, gul og sort) var landevejskroer, som var placerede p\xc3\xa5 Vestre Landevej (det nuv\xc3\xa6rende Vesterbrogade), der ledte ind til Vesterport. Her kunne b\xc3\xb8nder, som ikke n\xc3\xa5ede inden for byportene, inden disse lukkede ved solnedgang, overnatte i sikkerhed. Sorte Hest (det nuv\xc3\xa6rende Vesterbrogade 148 \xe2\x80\x93 bydelens \xc3\xa6ldste bygning) har v\xc3\xa6ret gj\xc3\xa6stgiveri siden 1600-tallet under navnet Den Gyldne L\xc3\xb8ve. I 1771 blev det opf\xc3\xb8rt som landevejskro, og i 1800-tallet fungerede i en \xc3\xa5rr\xc3\xa6kke som smugkro, idet den ikke havde kongelig bevilling. I 1825 omtales den for f\xc3\xb8rste gang som \xe2\x80\x9dKongelig Privilegeret Gj\xc3\xa6stgiverg\xc3\xa5rd\xe2\x80\x9d. Overfor Sorte hest l\xc3\xa5 galgebakken p\xc3\xa5 Vester F\xc3\xa6lled (det nuv\xc3\xa6rende Amerikavej). Det var her at greverne Struensee og Brandt blev udstillet p\xc3\xa5 hjul og stejle efter henrettelserne i 1772. Gj\xc3\xa6stgiveriet servicerede rejsende p\xc3\xa5 vej ind og ud af K\xc3\xb8benhavn til langt op i 1900-tallet. I dag er gj\xc3\xa6stgiveriet et konditori under samme navn._NEWLINE_Den bygning, hvori Teatret ved Sorte Hest ligger, er oprindeligt en gammel lagerbygning med tilh\xc3\xb8rende vognport og tjener-bolig for de tjenestefolk, som arbejdede i den ber\xc3\xb8mte Hintzes Villa, hvor fabrikant Hintze boede og efter sigende afholdt vilde fester med dansepigerne fra det gamle Scala. Senere blev villaen omdannet til Mekanisk Museum. I begyndelsen af 1980\xe2\x80\x99erne stod huset tomt. I 1986 flyttede den danske BZ-bev\xc3\xa6gelse ind og gjorde bygningen til deres hovedkvarter, hvor de ogs\xc3\xa5 \xc3\xa5bnede \xe2\x80\x9dCaf\xc3\xa9 Morgenstjerne\xe2\x80\x9d. Det lykkedes politiet at rydde bygningen efter voldsomme gadekampe d. 2. feb. 1990. I dag er bygningerne i Sorte Hest-omr\xc3\xa5det ejet af andelsboligforeninger, og Hintzes Villa er i dag lejet ud til erhvervslejem\xc3\xa5l.'